Ilden hærgede fredag eftermiddag i en bygning på torvet i Nibe. Ingen kom til skade, men der er sket stor materiel skade.

Store flammer kunne torsdag eftermiddag ses i det centrale Nibe. Ilden opstod i en lejlighed på en 1. sal, og også etagen under har lidt store skader på grund af branden. - Vi får meldingen klokken 14.36 og får heldigvis isoleret ilden, så den ikke breder sig til stueetagen. Men der er store sod- og vandskader på underetagen også, mens 1. salen er væk, siger indsatsleder ved Nordjyllands Beredskab, Søren Korsgaard, til TV2 Nord. I stueetagen holdt farvehandlen Flügger Farver til, mens det var beboelse på 1. salen. Hvordan ilden er opstået, er endnu uklart. - Der er styr på det herude, men vi har et par timers efterslukningsarbejde foran os. Men vi er seks køretøjer og tyve mand, så det skal nok gå, fortæller Sørens Korsgaard klokken 16.30. Ingen kom til skade ved branden, og beboerne i lejligheden er nu ved at blive genhuset.